ຫວ່າງແລ້ວນີ້, ສູນການກະທໍາກ່ຽວກັບລູກລະເບີດແຫ່ງຊາດຫວຽດນາມ (VNMAC) ສົມທົບກັບ ອົງການເຈົ້າໜ້າທີ່ຂອງກະຊວງປ້ອງກັນປະເທດ ແລະ ສູນການກະທໍາກ່ຽວກັບລູກລະເບີດພາກພື້ນອາຊຽນ(ARMAC) ໄດ້ຈັດກອງປະຊຸມປຶກສາຫາລືແຫ່ງຊາດ ກ່ຽວກັບການຍົກສູງປະສິດທິຜົນໂຄງການໜູນຊ່ວຍຜູ້ເຄາະຮ້າຍຈາກລູກລະເບີດ ແລະ ວັດຖຸລະເບີດ ພາຍຫລັງສົງຄາມ ຢູ່ບັນດາປະເທດທີ່ເປັນສະມາຊິກຂອງອາຊຽນ ຕາມຮູບແບບເຊິ່ງໜ້າ ແລະ ທາງໄກ.
ກ່າວຄຳເຫັນທີ່ກອງປະຊຸມ, ທ່ານພັນເອກ ຫງວຽນແຮ້ງຟຸກ, ຮອງຜູ້ອຳນວຍການໃຫຍ່ຜູ້ປະຈໍາການສູນການກະທໍາກ່ຽວກັບລູກລະເບີດແຫ່ງຊາດຫວຽດນາມ ເນັ້ນໜັກວ່າ, ເພື່ອສາມາດໜູນຊ່ວຍຢ່າງຮອບດ້ານໃຫ້ແກ່ຜູ້ເຄາະຮ້າຍຈາກລູກລະເບີດ ຕ້ອງມີການພິຈາລະນາ, ນຳໃຊ້ບັນດາຫຼັກນິຕິກໍາ, ມາດຕະຖານນະໂຍບາຍ ແລະ ພ້ອມກັນນັ້ນ ກໍຕ້ອງມີການພິຈາລະນາບັນດາແງ່ມູນຢ່າງກວ້າງຂວາງກ່ຽວກັບມະນຸດສະທໍາ, ການພັດທະນາ, ສິດທິມະນຸດ. ການໜູນຊ່ວຍຜູ້ເຄາະຮ້າຍບໍ່ພຽງແຕ່ແມ່ນການໜູນຊ່ວຍດ້ານການແພດ ແລະ ການຟື້ນຟູຊີບເທົ່ານັ້ນ, ຫາກຍັງຊ່ວຍໃຫ້ເຂົາເຈົ້າມີຄວາມເປັນເຈົ້າການ, ມີຄວາມໝັ້ນໃຈ, ຮັບຮູ້ ແລະ ເຂົ້າຮ່ວມໃນການເຮັດທຸລະກິດ, ວຽກເຮັດງານທຳ ແລະ ສັງຄົມ.
ໂຄງການ “ຍົກສູງປະສິດທິຜົນໂຄງການໜູນຊ່ວຍຜູ້ເຄາະຮ້າຍຈາກລູກລະເບີດ ພາຍຫລັງສົງຄາມ ຢູ່ບັນດາປະເທດທີ່ເປັນສະມາຊິກຂອງອາຊຽນ” ເປັນໜຶ່ງໃນບັນດາວິທີແກ້ໄຂທີ່ໄດ້ສະເໜີໂດຍສູນການກະທໍາກ່ຽວກັບລູກລະເບີດພາກພື້ນອາຊຽນ ສະເໜີ, ສົມທົບກັບບັນດາປະເທດທີ່ເປັນສະມາຊິກໃນພາກພື້ນ ພ້ອມກັນປະຕິບັດ ດ້ວຍການສະໜັບສະໜູນຈາກລັດຖະບານ ສ.ເກົາຫຼີ ແລະ ກອງທຶນຮ່ວມມື ອາຊຽນ - ສ.ເກົາຫຼີ. ກອງປະຊຸມຄັ້ງນີ້ ແມ່ນໜຶ່ງໃນບັນດາກິດຈະກໍາເລີ່ມຕົ້ນຂອງໂຄງການ ດ້ວຍຈຸດໝາຍຄືສ້າງຕັ້ງໜຶ່ງລະບົບພື້ນຖານເພື່ອໜູນຊ່ວຍຜູ້ເຄາະຮ້າຍຈາກລູກລະເບີດໃນພາກພື້ນ.
ກອງປະຊຸມໄດ້ສຸມໃສ່ໃນບັນດາເນື້ອໃນຕົ້ນຕໍດັ່ງນີ້: ການກໍານົດທິດຕໍ່ວິທີການປະມວນສໍາລັບການໜູນຊ່ວຍຜູ້ເຄາະຮ້າຍ, ວິທີປະຕິບັດທີ່ມີປະສິດທິຜົນທີ່ສຸດ ແລະ ບັນດາສິ່ງທ້າທາຍໃນການນຳໃຊ້ເພື່ອເຂົ້າໃກ້ກັບການປະມວມລະດັບຊາດ; ທັດສະນະແຫ່ງຊາດກ່ຽວກັບການໜູນຊ່ວຍຜູ້ເຄາະຮ້າຍ ແລະ ວິທີການໜູນຊ່ວຍຜູ້ເຄາະຮ້າຍ, ສະພາບລວມກ່ຽວກັບການບໍລິການ, ສິ່ງທ້າທາຍ, ພາລະບົດບາດ ແລະ ຄວາມຮັບຜິດຊອບ; ທັດສະນະທົ່ວໂລກກ່ຽວກັບການໜູນຊ່ວຍຜູ້ເຄາະຮ້າຍ ແລະ ສະເໜີບາງເນື້ອໃນໃນບັນດາມາດຕະຖານການກະທໍາກ່ຽວກັບລູກລະເບີດຂອງສາກົນທີ່ກ່ຽວຂ້ອງກັບການຫນູນຊ່ວຍຜູ້ເຄາະຮ້າຍ; ວຽກງານການສ້າງຕັ້ງລະບົບໜູນຊ່ວຍຜູ້ເຄາະຮ້າຍໃນພາກພື້ນ.
ທ່ານ Prum Suonpraseth ຜູ້ອໍານວຍການບໍລິຫານ ສູນການກະທໍາກ່ຽວກັບລູກລະເບີດພາກພື້ນອາຊຽນສະແດງຄວາມຂອບໃຈມາຍັງສູນກາງກະທໍາກ່ຽວກັບລູກລະເບີດແຫ່ງຊາດຫວຽດນາມ ແລະ ບັນດາຄູ່ຮ່ວມມືທີ່ໄດ້ຈັດຕັ້ງລາຍການຄັ້ງນີ້. ທ່ານໃຫ້ຮູ້ວ່າ ສູນການກະທໍາກ່ຽວກັບລູກລະເບີດພາກພື້ນອາຊຽນໄດ້ດໍາເນີນງານເປັນເວລາ 4 ເດືອນ ແລະ ກາຍເປັນໜຶ່ງໃນບັນດາໜ່ວຍງານທີ່ມີຄວາມໄວ້ເນື້ອເຊື່ອໃຈໃນຂົງເຂດນີ້, ບໍ່ພຽງແຕ່ພະຍາຍາມປະກອບສ່ວນເຂົ້າໃນການພັດທະນາປະຊາຄົມການເມືອງ-ຄວາມໝັ້ນຄົງອາຊຽນເທົ່ານັ້ນ, ຫາກຍັງຊຸກຍູ້ການຮ່ວມມືໃນບັນດາບັນຫາເສດຖະກິດ-ສັງຄົມໂດຍຜ່ານການຂະຫຍາຍການພົວພັນຄູ່ຮ່ວມມື, ສ້າງເງື່ອນໄຂໃຫ້ແກ່ການແລກປ່ຽນຄວາມຮູ້ ແລະ ແບ່ງປັນຫົວຄິດປະດິດສ້າງ.
ປະຈຸບັນ, ຍັງມີລູກລະເບີດ ແລະ ວັດຖຸລະເບີດທີ່ຕົກຄ້າງຈາກສົງຄາມເປັນຈຳນວນຫຼວງຫຼາຍຢູ່ຫຼາຍປະເທດອາຊຽນ ເຊິ່ງສ້າງຄວາມເສຍຫາຍຕໍ່ຊີວິດຂອງປະຊາຊົນ ແລະ ກີດຂວາງການພັດທະນາເສດຖະກິດ-ສັງຄົມຂອງທ້ອງຖິ່ນກໍຄືຫຼາຍປະເທດ. ສະນັ້ນ ການກໍ່ສ້າງ, ຜັນຂະຫຍາຍບັນດາລາຍການເພື່ອໜູນຊ່ວຍຜູ້ເຄາະຮ້າຍຈາກລູກລະເບີດພາຍຫຼັງສົງຄາມແມ່ນມີຄວາມຈໍາເປັນ, ຊ່ວຍສ້າງເງື່ອນໄຂເພີ່ມເຕີມເພື່ອໃຫ້ເຂົາເຈົ້າເອົາຊະນະອຸປະສັກທີ່ນັບບໍ່ຖ້ວນໃນຂະບວນການຊົມໃຊ້, ເຂົ້າໃກ້ ແລະ ເຂົ້າຮ່ວມບັນດາບໍລິການທີ່ຈໍາເປັນຄື ໃນບັນຫາການຮຽນ, ວຽກເຮັດງານທໍາ ແລະ ໃນຊີວິດ.
ຕາມທ່ານ Prum Suonpraseth, ໂຄງການຄັ້ງນີ້ ເປັນໜຶ່ງໃນສີ່ໂຄງການທີ່ພວມໄດ້ປະຕິບັດໃນໂຄງການກະທໍາກ່ຽວກັບລູກລະເບີດຂອງສູນການກະທໍາກ່ຽວກັບລູກລະເບີດພາກພື້ນອາຊຽນ ເພື່ອແກ້ໄຂແງ່ມູນດ້ານມະນຸດສະທໍາ ແລະ ຈະໄດ້ເຄື່ອນໄຫວໂດຍອີງໃສ່ບັນດາເປົ້າໝາຍທີ່ໄດ້ຕິດພັນກັບໜ້າທີ່, ບົດບາດຕົ້ນຕໍຂອງສູນນີ້.
ທ່ານ ເຈີນຫືວແທັ່ງ, ຫົວໜ້າກົມພົວພັນຕ່າງປະເທດ, ສູນການກະທໍາກ່ຽວກັບລູກລະເບີດແຫ່ງຊາດຫວຽດນາມ ເຫັນວ່າ ຈາກການປະຕິບັດການເຄື່ອນໄຫວດ້ວຍບົດບາດເປັນອົງການເສນາທິການໃຫ້ຄະນະຊີ້ນຳແຫ່ງຊາດ ເພື່ອແກ້ໄຂຜົນຮ້າຍຢ້ອນຫຼັງຈາກລູກລະເບີດ ແລະ ສານພິດເຄມີ ພາຍຫຼັງສົງຄາມຢູ່ຫວຽດນາມ (ຄະນະຊີ້ນຳ 701), ສູນການກະທໍາກ່ຽວກັບລູກລະເບີດແຫ່ງຊາດຫວຽດນາມ ໄດ້ຖອດຖອນປະສົບການຫຼາຍຢ່າງໃນການໜູນຊ່ວຍຜູ້ເຄາະຮ້າຍຈາກລູກລະເບີດ ແລະ ວັດຖຸລະເບີດ ພາຍຫຼັງສົງຄາມ, ໃນນັ້ນ ປັດໄຈສຳຄັນແມ່ນຕ້ອງການມີລະບົບເອກະສານນິຕິກຳທີ່ຄົບຊຸດ, ແບ່ງຂັ້ນ, ແບ່ງສິດຢ່າງລະອຽດ.
ຄຽງຂ້າງນັ້ນ, ຕາມທ່ານ ແທັ່ງ ແລ້ວ, ພິເສດຕ້ອງເອົາໃຈໃສ່ຕໍ່ບົດບາດຫຼັກແຫຼ່ງແມ່ນ ລະບົບສາຍຕັ້ງຂອງກະຊວງແຮງງານ - ເສຍອົງຄະ ແລະ ສັງຄົມ ໃນການສົມທົບກັນເພື່ອຜັນຂະຫຍາຍ 5 ດ້ານຂອງການໜູນຊ່ວຍຜູ້ເຄາະຮ້າຍ, ໃນນັ້ນມີ: ການຄຸ້ມຄອງຂໍ້ມູນ ;ເບິ່ງແຍງດູແລທາງການແພດ; ຟື້ນຟູຊີບ; ສຶກສາຫນູນຊ່ວຍທາງດ້ານຈິດວິທະຍາ, ນິຕິກໍາ; ຝຶກອົບຮົມ ແລະ ສອນວິຊາຊີບ.
ທີ່ກອງປະຊຸມ, ບັນດາຜູ້ແທນໄດ້ປຶກສາຫາລືຢ່າງຕັ້ງໜ້າ, ແລກປ່ຽນຄວາມຮູ້, ປະສົບການໃນການປະຕິບັດການເຄື່ອນໄຫວທີ່ໜູນຊ່ວຍຜູ້ເຄາະຮ້າຍຈາກລູກລະເບີດ ໂດຍບັນດາອົງການຈັດຕັ້ງຮັບຜິດຊອບ, ຜ່ານນັ້ນ ກໍສ້າງພື້ນຖານຂໍ້ມູນສົ້ນເຂົ້າທີ່ມີປະໂຫຍດຕໍ່ການຄົ້ນຄວ້າສ້າງຕັ້ງ ແລະ ເຄື່ອນໄຫວລະບົບພື້ນຖານ ເພື່ອໜູນຊ່ວຍຜູ້ເຄາະຮ້າຍຈາກລູກລະເບີດ ລະດັບພາກພື້ນຢ່າງຄົບຊຸດ ແລະ ມີປະສິດທິຜົນ.
ຫອມມາລາ